Eide satset på langrenn som ung og deltok i flere norgesmesterskap og FIS-renn da hun var aktiv som skiløper.

Hun tok blant annet en bronsemedalje i sprint under junior-NM for Øystre Slidre IL for en del år tilbake.

Eide var den eldste av i alt tre søstre, og lillesøstrene Mari og Hilde er begge fortsatt aktive i idretten.

Mari fikk plass på kvinnelandslaget i langrenn foran den kommende VM-sesongen, mens Hilde Eide blant annet har gjort seg bemerket i skiskyting.

Eides familie sendte ut denne kunngjøringen via NTB mandag:

«Det er med dyp sorg vi bekrefter at Ida Eide døde på Ullevål sykehus i går som følge av at hun fikk hjertestans under et mosjonsløp på Jessheim lørdag. Familien er svært takknemlig for all den støtten vi har fått i denne uvirkelige situasjonen og ber om forståelse for at vi ønsker å bruke tiden fremover sammen med våre nærmeste. Med hilsen familien og samboer».

Ida Eide (fremst) sammen med Therese Johaug på vei til Antidoping Norge sine høringer i dopingsaken.

– Uvirkelig og ufattelig

Nyheten om dødsfallet ble tatt imot med stor sorg av langrennslandslaget, som for tiden er på samling i Livigno. De ga en kort uttalelse til pressen mandag.

– Helt uvirkelig og ufattelig. Vi tenker mye på familien og samboer, sa en preget Ingvild Flugstad Østberg.

Dette er det tredje dødsfallet som ryster langrennsmiljøet i Norge i løpet av kort tid.

29. juli var landslagskolleger og venner i sjokk og sorg etter at Vibeke Skofterud omkom i en tragisk vannskuterulykke utenfor Arendal.

I juli ble også langrennsløperen Ronny Fredrik Ansnes funnet død.

– Det har vært noen runder. Vi får heldigvis igjen for at vi står så sterkt sammen som en gjeng, sier Østberg.

Støttespiller for Johaug

Eide var en svært god venninne av Therese Johaug og var en av skiprofilens aller nærmeste støttespillere mens dopingsaken mot Johaug pågikk. Hun valgte å stå over mandagens planlagte pressetreff, men kommer ikke til å forlate samlingen.

– Therese har tatt det veldig tungt. Vi har prøvd å være der for henne. Det er tøft, sier Østberg.

Norges Skiforbund informerer om at Mari Eide har forlatt samlingen.

Les også: Johaug i stor sorg etter Ida Eides død: – Therese har hatt det ufattelig tøft

Therese Johaug sammen med Ingvild Flugstad Østberg i Livigno. Foto: Heiko Junge / NTB scanpix

Var bevisstløs

Eide deltok i Norgesløpet lørdag da hun falt om. Norgesløpet er et mosjonsløp med distanser på 10 og 5 kilometer. Den tidligere skiløperen løp 5 kilometersdistansen.

Hun ble funnet av forbipasserende og skal ha vært bevisstløs da hun ble funnet. Hun ble funnet et stykke utenfor selve løypa. Politiet fikk melding om funnet klokken 14.29 lørdag.

Eide pustet ikke og det skal ha blitt gitt hjerte- og lungeredning på stedet. Hun ble deretter fløyet med luftambulanse til Ullevål og pustet da med hjelp.

Hun ble erklært død søndag. Ida Eide ble kun 30 år gammel.

NRK møtte mandag formiddag stevneleder for Norgesløpet, Nils Kr. Wiig. Han er sterkt preget av hendelsen.

– Det er usigelig trist. Vi er veldig preget av en slik hendelse. Vi har ingen å miste i våre arrangementer, sier han.